b'\n_START_ARTICLE_\nDivizija \xc2\xbbGaribaldi\xc2\xab NOVJ\n_START_PARAGRAPH_\nDivizija\xc2\xa0\xc2\xbbGaribaldi\xc2\xab je bila med drugo svetovno vojno divizija NOVJ, ki so jo sestavljali italijanski vojaki, ki so prestopili na stran NOVJ.\n_START_SECTION_\nZgodovina divizije\n_START_PARAGRAPH_\n11. oktobra 1943 je bila iz delov italijanske divizije gorskih lovcev Taurinese formirana brigada Aosta, ki jo je sestavljalo 800 pripadnikov, razporejenih v 4 bataljone. Iz delov iste divizije je bila 19. oktobra istega leta v bli\xc5\xbeini mesta Kola\xc5\xa1in sestavljena tudi 2. italijanska partizanska brigada, ki je imela prav tako 800 pripadnikov v 4 bataljonih._NEWLINE_19. pehotna divizija Venezia je prestopila na stran NOVJ 10. oktobra 1943 in je bila na predlog \xc5\xa1taba 2. udarnega korpusa preformirana v 5 brigad. Te brigade je sestavljalo okoli 5000 vojakov, ki so se za\xc4\x8deli uriti v partizanskem bojevanju._NEWLINE_2. decembra 1943 je bila iz brigad divizij Taurinese in Venezia v Pljevlju formirana partizanska divizija Garibaldi, ki jo je sestavljalo 5000 vojakov razporejenih v 4 brigade, operativno pa je spadala pod komando \xc5\xa1taba 2. udarnega korpusa Narodnoosvobodilne vojske Jugoslavije._NEWLINE_13. februarja 1944 je bila divizija reorganizirana, pri \xc4\x8demer je bila ena od \xc5\xa1tirih brigad razpu\xc5\xa1\xc4\x8dena, vojake pa so razdelili med ostale tri, nekatere specialiste pa so razporedili v druge partizanske enote 2. korpusa. Naloga teh specialistov je bila \xc5\xa1olanje partizanske vojske v artilerijskih, vezisti\xc4\x8dnih, in\xc5\xbeenirskih in drugih nalogah._NEWLINE_Divizija je najpogosteje sodelovala s 3., 29. in 37. divizijo NOVJ, najhuj\xc5\xa1e boje pa so njeni pripadniki do\xc5\xbeiveli med zaklju\xc4\x8dnimi operacijami v dolini Lima v Srbiji. Po osvoboditvi \xc4\x8crne gore ter Hercegovine je bila divizija preme\xc5\xa1\xc4\x8dena v Dubrovnik, od tam pa je bila v marcu 1945 po dogovoru Vrhovnega \xc5\xa1taba NOVJ in italijanske Vrhovne Komande preme\xc5\xa1\xc4\x8dena na Sicilijo, kjer je do\xc4\x8dakala konec vojne.'